Swazi-koning bevestig grond is nie gesteel nie | Maroela Media
Koning Mswati III, koninkryk van Swaziland (Amptelike Withuis-foto deur Amanda Lucidon)
Die grondgebied van die hedendaagse Mpumalanga is van niemand gesteel of afgeneem nie, maar Voortrekkers het dit bekom van die destydse Swazi-koning deur onder meer ruilhandel met vee, het die VF Plus in 'n verklaring bevestig.
Die Swazi-koning Mswati III het op 2 Augustus hierdie bevestiging gegee in 'n gesprek tussen die koning en 'n afvaardiging van verskillende groeperinge uit die Afrikanergemeenskap onder leiding van Werner Weber, die VF Plus se provinsiale leier in Mpumalanga. Die VF Plus se nasionale voorsitter, Anton Alberts, het Weber vergesel.
Die doel van die samesprekinge was om te praat oor grond in Suid-Afrika wat boere in historiese ooreenkomste wettiglik van die Swazi's bekom het, om sodoende die boodskap hard en duidelik aan die ANC-regering te stuur dat dit 'n kwaadwillige mite is dat grond in Suid-Afrika van swartes gesteel is, het Weber verduidelik.
Volgens die gesamentlike verklaring wat ná die gesprek uitgereik is, het 'n groepering van Afrikanerleiers op 2 Augustus met koning Mswati III en sy komitee oor die vasstelling van landsgrense ("Commissioners on the Border Determination Special Committee") in die koninklike paleis in Lozitha in Swaziland vergader om onder meer die grondkwessie in Suid-Afrika te bespreek.
Die Afrikaner-afvaardiging het uit die volgende persone bestaan:
• Werner Weber: leier van die afvaardiging en leier van die VF Plus in Mpumalanga;
• Anton Alberts: nasionale voorsitter en parlementslid van die VF Plus;
• Louis Meintjies: president van TLU-SA;
• Jan Bosman: hoofsekretaris van die Afrikanerbond;
• Meyer de Jager: lid van die Afrikanerbond se bestuur;
• Wilson Ngema: mede-stigter van Insika Yesizwe of South Africa.
Ná afloop van die samesprekings het die groepe op die volgende ooreengekom:
1. Die goeie verhouding wat lank reeds tussen Afrikaners en die inwoners van Swaziland bestaan, is versterk en herbevestig;
2. Afrikaners erken die koninkryk en die mense van Swaziland as die oorspronklike eienaars van onder meer die grondgebied in en om Mpumalanga;
3. Die toenmalige Swazi-koning het grond in dié gebied aan die Voortrekkers toegeken deur ooreenkomste in die jare 1800. Die huidige koning bevestig dat die grond nie gesteel was nie;
4. Die partye stem saam dat enige pogings om die patroon van grondeienaarskap van die huidige eienaars in en om Mpumalanga te verander, voorafgegaan moet word deur 'n ooreenkoms met die koninkryk van Swaziland soos reeds versoek is aan vorige Suid-Afrikaanse regerings.
Die partye stem saam om voort te gaan met gesprekvoering rakende dié aangeleentheid en sal bly streef na 'n werkbare oplossing, het Weber bygevoeg.
grondhervorming grondonteiening Mpumalanga Swaziland VF Plus
Hoekom maak ons dit nie dan ons eie tuisland nie?
Wat n brawe koning! Dankie vir die opklaring ivm die grondkwessie. Kan ons blankes nie maar n stukkie grond daar kry nie? Ons sal vir onsself kam sorg… Ongelukkig stel die "massas" nie in die waarheid en/ of feite belang nie. Hier wag groot onheil op ons.
VFPlus, stel dan 'n grondeis op die hele Mpumalanga in.
Pragtig Koning Mswati III. Werklik 'n persoon met verstand wat wys dat tussen die ore saak maak. Die Swazi-volk was nog altyd ook 'n vreedsame nasie teenoor diegene wat tans eerder 'vreetsaam' is.
Die anc sal nie eens na die bewese dokumentasie wil kyk nie, want staan lynreg teenoor maglus en die hul onkeerbare kommunistiese doel